Finsk bibliotek først i verden til at udlåne en elbil

Bøger, musik, dvd’er og … en elbil. Åbo Stadsbibliotek i Turku, Finland, er, så vidt vides, det første bibliotek der har valgt at udlåne en elbil til hvem som helst med et lånekort. Og et kørekort, naturligvis. Ifølge biblioteket er det en af ​​bibliotekernes opgaver at øge borgernes teknologiske viden.

– Teknologisk ligestilling er en vigtig værdi for os. Vi ønsker at dele information om nye muligheder og innovationer, siger direktør for biblioteksservice Rebekka Pilppula fra Åbo Stadsbibliotek.

Biblioteket i Turku har gennemført mange forskellige slags forsøg de seneste år, og dermed passede det godt med at tilføje en elbil til udlånssystemet. Byen Turku sigter mod at være CO2-neutral i 2029, og trafikken spiller en væsentlig rolle i at nå dette mål.

– Vi var de første i Finland, der tog elbussen i brug. Nu er vi kendt for at være de første i verden til at tilbyde lån af en elbil på biblioteket. Det er en æressag for befolkningen i Turku at være blandt de første til at gøre noget nyt, siger Pilppula.

Låne-elbilen er en Toyota bZ4X (foto: Åbo Stadsbibliotek).

Initiativet er lavet i samarbejde med Toyota Auto Finland og bilen, den kan lånes, er en Toyota bZ4X.

– Vi er begejstrede for det samarbejde, der har resulteret i en ny måde at gøre menneskers liv lettere på. Det er altid glædeligt at opdage, hvordan helt forskellige aktører i princippet faktisk kan dele et lignende værdigrundlag, siger Mikko Kekäläinen, direktør for Toyota Auto Finland.

I første omgang kører udlånet som et forsøg mellem den 8. maj og den 28. maj. Maksimal reservationslængde er 6 timer på hverdage og 4,5 timer i weekenden.

Gad vide, hvad bøden bliver, hvis man afleverer for sent?

Finsk bibliotek først i verden til at udlåne en elbil